Lav et referat af nedenstående tekst:

Tekst:
Nu er det sidste ord sagt i retssagen mod en 27-årig nordjysk mand fra Himmerland. Torsdag formiddag blev han kendt skyldig i forsøg på manddrab ved at have planlagt et eller flere masseskyderier, ligesom han også blev kendt skyldig i overtrædelse af våbenloven. Nu er nævningetinget kommet med den endelig dom. Den 27-årige himmerlænding er blevet idømt en anbringelsesdom på psykiatrisk afdeling. Dommen om psykiatrisk behandling er på ubestemt tid, men selve opholdet på psykiatrisk afdeling er på maksimalt fem år, herefter skal en dommer vurdere, om opholdet skal forlænges, det kan dog maksimalt blive forlænget med fem år. Den 27-årige har udbedt sig 14 dages betænkningstid i forhold til, om han vil anke dommen. Den 27-åriges forsvarer procederede for, at den 27-årige skulle have en behandlingsdom, hvor det er en læge, der skal tage stilling til, om den dømte skal udskrives, men retten valgte at følge anklagerens påstand om en anbringelsesdom. Under retssagen er det kommet frem at retspsykiatriskafdeling i Aarhus har vurderet, at den 27-årige mand er sindssyg, og at han også var det i gerningsperioden, hvor han planlagde at udføre et masseskyderi.  Retslægerådet er også kommet med deres konklusion, hvor de siger, at den 27-årige muligvis er i en tilstand af sindssygdom og muligvis også var det i gerningsperioden. Begge instanser anbefaler en dom til anbringelse på psykiatriskafdeling. Det var ikke bare en fantasi Den 27-årige er dømt efter anklageskriftet bortset fra, at retten ikke mener, at den 27-årige planlagde masseskyderier i Nordjylland, men at han kun planlagde at udføre sine handlinger i Østjylland, hvor han også to gange har været på rekognosceringstur. Under oplæsningen af skyldskendelsen kom det frem, at retten har stemplet den 27-åriges forklaring om, at det hele var en fantasi, som utroværdig. Retten lagde også til grund, at den tiltaltes ønske om at dræbe og fuldende V-day (vengeance day, red.). fortsatte efter august 2018, som eller der den tiltalte har forklaret, at hans planer blev droppet. - Retten finder det godtgjort, at tiltalte ikke på noget tidspunkt droppede sine planer for V-day, og fortsatte sine forberedelseshandlinger frem til anholdelsen, sagde retsformanden under oplæsningen af skyldskendelsen. Det er et enigt nævningeting, der har fundet den 27-årige skyldig i alle tre forhold, han er tiltalt for. Retten lagde i sin afgørelse specielt vægt på indholdet af den 27-åriges manifest, som han skrev på fra 2015 og frem til juli 2019 og de mange videodagbøger, der er blevet afspillet i retten. I videodagbøgerne har den 27-årige flere gange og helt frem til 27. april 2020 givet udtryk for en fascination af masseskyderier og et ønske om at dræbe og fuldende sin plan for v-day.

Referat:
Den 27-årige nordjyde, der er kendt skyldig i planlægning af masseskyderier, er blevet idømt en anbringelsesdom på psykiatrisk afdeling.